A Tanács 2145/91/EGK rendelete

(1991. július 15.)

a héjasgyümölcs- és szentjánoskenyér-termelő ágazatban a minőség és a forgalmazás javítására biztosított támogatás maximális összege tekintetében a 790/89/EGK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a legutóbb az 1623/91/EGK rendelettel [1] módosított, a gyümölcs- és zöldségpiac közös szervezéséről szóló, 1972. május 18-i 1035/72/EGK tanácsi rendeletre [2] és különösen annak 14d. cikke (3) bekezdésére,

tekintettel a Bizottság javaslatára [3],

tekintettel az Európai Parlament véleményére [4],

mivel a 790/89/EGK rendelet [5] rögzítette a tagállamok és a Közösség a 1035/72/EGK rendelet 14d. cikkében említett minőség- és forgalmazás-fejlesztési tervekhez való pénzügyi hozzájárulásának hektáronkénti maximális összegét; mivel ez a támogatás lényegében a kivágást követő újratelepítési, illetve fajtaváltási műveletek előmozdítására szolgál; mivel annak érdekében, hogy ezt a célkitűzést valóban el lehessen érni, a hektáronkénti maximális összeget fel kell osztani, figyelembe véve a terv végrehajtása során elvégzett egyes műveletek sajátos természetét; mivel az első keretösszegnek, amely a közösségi finanszírozás nagyobbik részét képviseli, át kell fognia mindazokat a műveleteket, amelyek technikailag leginkább hozzájárulnak a minőség javításához, és amelyek a tapasztalatok tükrében a terv által érintett gyümölcsös termőterületnek csak viszonylag kis hányadán hajthatók végre minden évben; mivel ezt a finanszírozást szakaszosan kell végezni, figyelembe véve azt az ütemet, amellyel a tevékenység a termelői szervezet termelési kapacitásának megterhelése nélkül végezhető; mivel egy második, alacsonyabb keretösszegből kell finanszírozni a gyümölcsös termőterület fennmaradó, az alapvető minőségjavítási munkák által nem érintett részével kapcsolatos többi tevékenységet;

mivel átmeneti időszakról kell rendelkezni, hogy lehetővé váljon azoknak a terveknek a kiigazítása és felülvizsgálata, amelyeket ennek a rendeletnek a hatálybalépését megelőzően hagytak jóvá,

ELFOGADTA EZT A RENDELETET:

1. cikk

A 790/89/EGK rendelet 2. cikke helyébe a következő rendelkezés lép:

"2. cikk

Az 1035/72/EGK rendelet 14d. cikkének (2) bekezdésében említett maximális hektáronkénti összeg a tízéves időszak alatt végrehajtandó terv tekintetében a következő módon oszlik meg:

1. Öt év alatt évente maximum 475 ECU összeg kapcsolódhat kivágási műveletekhez, amelyeket újratelepítés, illetve fajtaváltás követ.

A maximális összegnek ki kell terjednie azoknak a munkálatoknak a finanszírozására, amelyek a fent említett műveletek végrehajtásához kapcsolódnak, és amelyek a terv által érintett összes gyümölcsös termőterület 40 %-át meg nem haladó területre, ezen belül a terv végrehajtása során az első két évben legfeljebb a terület 20 %-ára, a fennmaradó három év alatt pedig legfeljebb a terület 20 %-ra terjednek ki.

A terv végrehajtásának további éveiben az újratelepített, illetve átalakított területek után fizetendő maximális összeg évente 200 ECU lehet.

2. Valamely tízéves időszakon keresztül évente legfeljebb 200 ECU a gyümölcsös fennmaradó részét érintő egyéb tevékenységek végrehajtásával kapcsolatos munkálatokra."

2. cikk

E rendelet alkalmazásának részletes szabályait az 1035/72/EGK rendelet 33. cikkében meghatározott eljárás szerint kell meghozni.

3. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet:

a) azonnal alkalmazni kell a rendelet hatálybalépésének napjától jóváhagyott minőség- és forgalmazás-fejlesztési terveket illetően;

b) 1993. szeptember 1-jétől kell alkalmazni a hatálybalépés az első albekezdésben előírt napját megelőzően jóváhagyott terveket illetően.

Ez a rendelet nem alkalmazandó a hatálybalépésnek az első albekezdésben említett napját megelőzően jóváhagyott tervek végrehajtásával kapcsolatos kiadásokra.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1991. július 15-én.

a Tanács részéről

az elnök

P. Bukman

[1] HL L 150., 1991.6.15., 8. o.

[2] HL L 118., 1972.5.20., 1. o.

[3] HL C 104., 1991.4.19., 78. o.

[4] 1991. június 12-i vélemény (a Hivatalos Lapban még nem tették közzé).

[5] HL L 85., 1989.3.30., 6. o.

--------------------------------------------------